Talle wapens by veiligheidsmaatskappy gesteel | Maroela Media
Talle wapens by veiligheidsmaatskappy gesteel
Altesaam 18 wapens is uit die kluis gesteel. (Foto: SA Polisie)
Die polisie in Limpopo doen 'n ondersoek om vas te stel of talle vuurwapens wat die afgelope naweek by 'n perseel van 'n veiligheidsmaatskappy gesteel is, in ooreenstemming met wetgewing oor die stoor van vuurwapens geberg is.
Brig. Motlafela Mojapelo, polisiewoordvoerder, het gesê 'n onbekende aantal verdagtes het glo tussen Saterdagaand en Sondag in die vroeë oggendure by die veiligheidsmaatskappy se perseel in Polokwane City ingebreek.
"Die verdagtes het vermoedelik die deur met 'n voorwerp oopgedwing om toegang tot die perseel te kry. Hulle is daarna na 'n kluis waar hulle glo die vuurwapens, 'n onbekende hoeveelheid ammunisie en 'n rekenaar en sleutelbord gesteel het," het hy gesê.
Altesaam 18 vuurwapens is gebuit.
Genl.maj. Jan Scheepers, waarnemende polisiehoof in Limpopo, het sy misnoeë met die voorval te kenne gegee.
"Terwyl ons die stryd voortsit teen geweldsmisdaad wat met vuurwapens gepleeg word, kan ons nie bekostig dat hierdie wapens in die verkeerde hande beland nie," het Scheepers gesê.
Die polisie het 'n beroep gedoen op enigiemand met inligting oor die voorval om ao. Simon Kutumela by 071 1944 625, die polisie se Stop Misdaadnommer by 08600 10111, of hul naaste polisiestasie te bel.